इन बदले हालात से निबटने में जरा सी चूक चौहान के लिए आफत बन सकती है. इस बार भाजपा ने जिस तरह टिकट बांटे हैं, उसमें यह साफ कहा जा सकता है कि टिकट वितरण में शिवराज को उस तरह का खुला हाथ नहीं मिला, जैसा कि पिछले दो विधानसभा चुनाव में उन्हें मिला था. इस बार पार्टी को जिस तरह अपने 5 मंत्रियों सहित 51 विधायकों के टिकट काटने पड़े हैं, उससे साफ समझा जा सकता है कि पार्टी इस चुनाव को लेकर कितनी सतर्क है. एक-एक टिकट फूंक-फूंक कर बांटा गया है.